P r e d k l a d a c i a    s p r á v a

	Ministerstvo financií Slovenskej republiky spracovalo návrh "Dohody medzi vládou Slovenskej republiky a vládou Štátu Izrael o vzájomnej  pomoci v colných otázkach", ktorá je výsledkom expertných rokovaní medzi predstaviteľmi Ministerstva financií SR, Colného riaditeľstva SR a predstaviteľmi Ministerstva financií Štátu Izrael. 

Účelom tejto dohody je prostredníctvom spolupráce medzi colnými správami zabrániť porušovaniu colných predpisov a zabezpečiť správne vymeriavanie a vyberanie cla, daní a iných platieb.  

	Na účely tejto dohody colným orgánom v Slovenskej republike je Colné riaditeľstvo Slovenskej republiky a v Štáte Izrael odbor pre oblasť colníctva a dane z pridanej hodnoty Ministerstva financií Štátu Izrael. 

	Dohoda umožňuje vzájomnú výmenu informácií, ktoré súvisia s porušovaním colných predpisov, týkajúcich sa hlavne osôb, tovaru a dopravných prostriedkov, ale aj informácií o nových prostriedkoch a metódach používaných na porušovanie colných predpisov. Dohoda taktiež určuje možnosti vykonávania dohľadu nad osobami, tovarom a dopravnými prostriedkami, o ktorých je známe alebo existuje podozrenie, že porušili alebo sa nimi majú porušiť colné predpisy. Predstavitelia colného orgánu jednej zmluvnej strany sa môžu v jednotlivých prípadoch zúčastniť vykonávania úkonov na území druhej zmluvnej strany s jej súhlasom, alebo vystupovať ako znalci a svedkovia v správnom alebo súdnom konaní. Dohoda ďalej určuje spôsob použitia informácií a iných oznámení získaných na jej základe. Colné orgány zmluvných strán obidvoch štátov si vzájomne budú poskytovať pomoc a všetky informácie bez meškania, z vlastného podnetu alebo na požiadanie v súlade s ustanoveniami tejto dohody. 

	Návrh dohody prešiel medzirezortným pripomienkovým konaním a pripomienky jednotlivých rezortov boli posúdené a do návrhu dohody zapracované. 

	Táto dohoda podlieha vnútroštátnemu schváleniu každej zmluvnej strany a nadobudne platnosť tridsiatym dňom po vzájomnom písomnom oznámení oboch zmluvných strán diplomatickou cestou, že boli splnené podmienky stanovené vnútroštátnymi právnymi predpismi pre nadobudnutie platnosti tejto dohody. 

	Cieľom tejto dohody je najmä vzájomné poskytovanie pomoci za účelom zabezpečenia správneho uplatňovania colných predpisov, ako aj predchádzanie porušovania colných predpisov. 

Uzavretie  predkladanej dohody je žiaduce, pretože spolupráca colných správ je založená na potrebe vzájomného poskytovania informácií, ktoré nie je možné zabezpečiť v národnom meradle. Vzhľadom na skutočnosť, že oblasť poskytovania informácií do zahraničia, ktorá je predmetom tejto dohody, neupravuje zákon Národnej rady Slovenskej republiky č. 238/2001 Z. z. Colný zákon, je potrebné, aby s ňou vyslovila súhlas Národná rada SR. Dohoda priamo zakladá práva a povinnosti colným orgánom, ktoré sú oprávnené požadovať a povinné poskytovať informácie v oblastiach podľa tejto dohody. Vzhľadom na to, že na vykonávanie dohody nie je potrebný zákon, je táto dohoda zmluvou podľa článku 7 ods. 5 Ústavy Slovenskej republiky a teda má prednosť pred zákonmi Slovenskej republiky. 

	V súlade s textami podobných dohôd sú v článku 1 uvedené definície pojmov používaných ďalej v dohode. 
	
	Články 2 až 6 dohody určujú jej rozsah, zahŕňajú oblasť poskytovania informácií o tovare, o osobách a dopravných prostriedkoch, pri ktorých je podozrenie, že sa porušili alebo môžu sa porušiť colné predpisy, ako aj informácií, ktoré pomôžu stanoviť hodnotu tovaru na colné účely a zistiť zaradenie tovaru podľa colného sadzobníka. Tieto informácie si colné orgány obidvoch zmluvných strán vzájomne poskytnú z vlastného podnetu a bez meškania alebo na požiadanie colného orgánu druhej zmluvnej strany. Pomoc na základe tejto dohody si budú colné orgány zmluvných strán vzájomne poskytovať v rámci svojej právomoci a v súlade s vnútroštátnym právnym poriadkom štátu dožiadanej zmluvnej strany. Článok 6 umožňuje nahradiť originály informácií a dokladov, resp. ich overené kópie aj informáciami podanými v elektronickej forme na rovnaký účel.

	Článok 7 určuje možnosti dohľadu nad pohybom osôb, tovaru a dopravnými prostriedkami. 

	Článok 8 určuje postup proti nezákonnému obchodu s niektorými druhmi tovaru, ako sú  napr. zbrane, strelivo, výbušniny, umelecké predmety a starožitnosti, jedy, alkohol, tabak, omamné a psychotropné látky.  

Článok 9 umožňuje použitie metódy kontrolovanej dodávky s cieľom zistenia totožnosti osôb, ktoré sa dopustili porušenia colných predpisov.  
	
	Článok 10 poskytuje možnosť colným orgánom obidvoch zmluvných strán vykonávať úkony súvisiace so zisťovaním a výsledky týchto zistení si navzájom odovzdávať v súlade s právnymi predpismi tej zmluvnej strany, ktorej colný orgán je požiadaný o pomoc. 

Článok 11 umožňuje colným úradníkom, aby vystupovali ako svedkovia alebo znalci v súdnych a správnych konaniach vo veciach upravených touto dohodou. 

	Články 12 až 14 určujú spôsob použitia informácií a dokladov, ktoré sú získané podľa tejto dohody, doručovanie a oznamovanie dokladov a rozhodnutí v rozsahu tejto dohody, ako aj spôsob ochrany osobných údajov.

	Článok 15 predpisuje formu a obsah žiadosti o poskytnutie pomoci. 

	Článok 16 určuje, za akých okolností je možné odmietnuť poskytnutie pomoci. Každé odmietnutie poskytnúť pomoc musí byť písomnou formou oznámené dožadujúcemu colnému orgánu a zdôvodnené.    

	Článok 17 upravuje náklady vynaložené na plnenie dohody. 

	V článkoch 18 a 19 je určený spôsob a územie vykonávania dohody. 

	Článok 20  upravuje nadobudnutie a ukončenie platnosti dohody.	 

Uzavretie dohody nebude mať negatívny vplyv na štátny rozpočet a nemá vplyv na zamestnanosť a tvorbu pracovných miest.

	Navrhovaná právna úprava je v súlade s Ústavou Slovenskej republiky a ústavnými zákonmi, so všeobecnými záväznými zásadami medzinárodného práva a so záväzkami z iných platných dohôd.